Kommissionens beslutning

af 22. december 2000

om særlige betingelser for import af fiskerivarer med oprindelse på Jamaica

(meddelt under nummer K(2000) 4077)

(EØS-relevant tekst)

(2001/36/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer(1), senest ændret ved direktiv 97/79/EF(2), særlig artikel 11, og

ud fra følgende betragtninger:

(1) En ekspert fra Kommissionen har foretaget en inspektion på Jamaica for at undersøge betingelserne for produktion, oplagring og forsendelse af fiskerivarer til Fællesskabet.

(2) Bestemmelserne i Jamaicas lovgivning om sundhedsinspektion og -kontrol af fiskerivarer kan betragtes som svarende til de bestemmelser, der er fastsat ved direktiv 91/493/EØF.

(3) På Jamaica er "Veterinary Services Division (VSD) of the Ministry of Agriculture" i stand til effektivt at føre kontrol med, om den gældende lovgivning overholdes.

(4) Med henblik på udstedelsen af sundhedscertifikater, jf. artikel 11, stk. 4, litra a), i direktiv 91/493/EØF, skal der fastlægges en model for certifikatet og minimumskrav med hensyn til sproget for affattelsen heraf, og det skal på certifikatet anføres, hvilken stilling underskriveren har.

(5) Der skal ifølge artikel 11, stk. 4, litra b), i direktiv 91/493/EØF på fiskerivarernes emballage anbringes et mærke, hvori tredjelandets navn og oprindelsesvirksomhedens, -fabriksfartøjets, -kølehusets eller -fryseskibets autorisations-/registreringsnummer indgår.

(6) Der skal ifølge artikel 11, stk. 4, litra c), i direktiv 91/493/EØF opstilles en liste over autoriserede virksomheder, fabriksfartøjer og kølehuse, og der skal også opstilles en liste over fryseskibe, som er registreret i henhold til punkt 1-7 i bilag II til direktiv 92/48/EØF(3). Disse lister skal opstilles på grundlag af en meddelelse fra VSD til Kommissionen. Det påhviler derfor VSD at sørge for overholdelse af de bestemmelser herom, der er fastsat i artikel 11, stk. 4, i direktiv 91/493/EØF.

(7) Efter at VSD havde stillet garantier med hensyn til frosne havsnegle, som Jamaica ønsker at eksportere til EF, vedtog Kommissionen beslutning 2001/37/EF af 22. december 2000 om særlige betingelser for import af havsnegle med oprindelse på Jamaica(4).

(8) Ifølge artikel 3, stk. 4, litra b), i direktiv 91/493/EØF skal havsnegle opfylde kravene i Rådets direktiv 91/493/EØF foruden kravene i Rådets direktiv 91/492/EØF. Med henblik herpå blev de produktionsområder, hvorfra der kan høstes og eksporteres havsnegle til EF, fastlagt ved beslutning 2001/37/EF, og listen over virksomheder, hvorfra import er tilladt, og det sundhedscertifikat, der skal ledsage importerede frosne havsnegle, bør fastlægges.

(9) VSD har officielt garanteret, at kravene i kapitel V i bilaget til direktiv 91/493/EØF og krav svarende til dem, der er fastsat ved nævnte direktiv, vil blive opfyldt.

(10) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

"Veterinary Services Division (VSD) of the Ministry og Agriculture" er den kompetente myndighed på Jamaica for kontrol og attestering af, at fiskerivarer og akvakulturprodukter opfylder kravene i direktiv 91/493/EØF.

Artikel 2

Fiskerivarer og akvakulturprodukter med oprindelse på Jamaica skal opfylde følgende krav:

1) hver sending skal ledsages af originalen af et sundhedscertifikat, der er nummereret, behørigt udfyldt, dateret og underskrevet, og som kun består af ét blad, jf. modellen i bilag A

2) varerne skal komme fra autoriserede virksomheder, fabriksfartøjer eller kølehuse eller registrerede fryseskibe, der er opført på listen i bilag B

3) medmindre der er tale om frosne fiskerivarer i løs afladning til konservesfremstilling, skal alle pakninger med uudslettelig skrift være forsynet med ordet "JAMAICA" og oprindelsesvirksomhedens, -fabriksfartøjets, -kølehusets eller -fryseskibets autorisations-/registreringsnummer.

Artikel 3

1. Det i artikel 2, stk. 1, omhandlede certifikat skal udfærdiges på mindst ét af de officielle sprog i den medlemsstat, hvor kontrollen udføres.

2. Certifikatet skal indeholde VSD-repræsentantens navn, stilling og underskrift samt VSD's officielle stempel, idet alle disse elementer skal fremtræde i en anden farve end de øvrige angivelser i certifikatet.

Artikel 4

Denne beslutning træder i kraft 60 dage efter offentliggørelsen i De Europæiske Fællesskabers Tidende.

Artikel 5

Denne beslutning er rettet til medlemsstaterne.

Udfærdiget i Bruxelles, den 22. december 2000.

På Kommissionens vegne

David Byrne

Medlem af Kommissionen

(1) EFT L 268 af 24.9.1991, s. 15.

(2) EFT L 24 af 30.1.1998, s. 31.

(3) EFT L 187 af 7.7.1992, s. 41.

(4) Se side 64 i denne Tidende.

BILAG A

>PIC FILE= "L_2001010DA.006102.EPS">

>PIC FILE= "L_2001010DA.006201.EPS">

BILAG B

LISTE OVER AUTORISEREDE VIRKSOMHEDER

>TABELPOSITION>